بمت عمومی ایچلاسی یئنی نوع کروناویروسون (کووید-19) یاییلماسینا قارشی قلوبال هم رای‌لیگی و اولوسلار آراسی امکداش‌لیغی آرتیرماغا چاغیران قطعنامه یئکدیل‌لیکله قبول ائدیب.
نروژ، سوئیس، سنگاپور، اندونزیا، لیختن اشتاین و غنا طرفیندن حاضیرلانان و 193 عضو‌لو بمت عمومی ایچلاسیندا  188 اؤلکه طرفیندن دستک‌لنن قرار یئکدیل‌لیکله قبول ائدیلیب.
همین قرار بمت-نین کروناویروسون یاییلماسی ایله باغلی ایلک قراردیر.
کروناویروس اپیدمیاسی سببیندن ییغینجاغا چاغیریلا بیلمه‌ین باش مجلیسده سس وئرمه یئنی قایدا‌لار چرچیوه‌سینده کئچیریلیب.
قانون لاییحه‌سی آوریلین 2-ده تقدیم ائدیلدیک‌دن سونرا، یئرلی واختلا 18: 00-ا قدر اؤلکه‌لره اعتراض ائتمه حقوقو وئریلیب.
بو مودت باشا چاتان‌دان سونرا قرار یئکدیل‌لیکله قبول ائدیلیب و قوه‌یه مینیب.
قراردا کروناویروسون جمعیت‌لر اوزرین‌دکی داغیدیجی تأثیرینه و ایقتیصادیاتین، قلوبال سیاحت و تیجارتین جدی شکیلده پوزولدوغونا دیقت چکیلیب و ان کاسیب و ان چوخ تأثیرلنن اؤلکه‌لره کؤمک‌لیک گؤستریلمه‌سی‌نین واجیب‌لیگی وورغولانیب.
اپیدمیایا قارشی قلوبال هم رای‌لیگی و اولوسلار آراسی امکداش‌لیغی آرتیرماغا چاغیران قراردا آیریجا، -هر نوع آیری-سئچکی‌لیک، عیرقچیلیگیک و خاریجی دوشمنلیگینه قارشی دورولماسی و اینسان حاق‌لارینا حؤرمتله یاناشیلماسی‌نین لازیم اولدوغو قئید ائدیلیب.
دیگر طرف‌دن، روسیانین بمت باش مجلیسینه تقدیم ائتدیگی کروناویروس اپیدمیاسی‌نین سبب اولدوغو چتین‌لیک‌لر قارشی‌سیندا تیجارت محاربه‌لرینی دایاندیرماغا و بمت تهلوکه‌سیزلیک شوراسی‌نین راضی‌لیغی اولما‌دان بیرطرف‌لی تحریم قرارلاری وئرمه مه‌یه چاغیران قانون لاییحه‌سی ایسه قبول ائدیلمه‌ییب.
دیپلوماتیک قایناق‌لاردان الده ائدیلن معلوماتا گؤره، امریکا، آوروپا بیرلیگی و اوکراینا قرارا اعتراض ائدیب.
بمت عمومی ایچلاسیندا اپیدمیا سببیندن سس وئریله بیلمه دیگی اوچون یئنی معین ائدیلن قایدا‌لارا اساساً قانون لاییحه‌لری یالنیز یئکدیل‌لیکله قبول ائدیله بیلیر.
